作者:劉希夷
標題:謁漢世祖廟
內容:舂陵氣初發，漸臺首未傳。列營百萬眾，持國十八年。運開朱旗後，道合赤符先。宛城劍鳴匣，昆陽鏑應弦。獷獸血塗地，巨人聲沸天。長驅過北趙，短兵出南燕。太守迎門外，王郎死道邊。升壇九城陌，端拱千秋年。朝廷方雀躍，劍佩幾聯翩。至德刑四海，神儀翳九泉。宗子行舊邑，恭聞清廟篇。君容穆而聖，臣像儼猶賢。攢木承危柱，疏蘿掛朽椽。祠庭巢鳥啄，祭器網蟲緣。懷古江山在，惟新歷數遷。空餘今夜月，長似舊時懸。